De la începutul lunii martie, prețul aurului doboară record după record în România. Vârful istoric rămâne deocamdată cel atins pe 11 martie, când gramul de aur a fost cotat la 317,9323 RON, conform seriilor zilnice publicate de BNR. Și pe piețele externe s-au înregistrat cotații record ale aurului.
O scurtă trecere în revistă a istoriei prețului pentru acest metal prețios ne aduce și câteva dintre explicațiile pentru ce vedem acum.
În ultimii 50 de ani, evoluția prețului aurului a fost profund marcată de fluctuațiile economice globale, fiind strâns legată de marile crize financiare și de schimbările în politica monetară la nivel mondial.
În anii '70, inflația crescută a dus la o apreciere semnificativă a prețului aurului. În '98 și '99, prețul aurului a atins minimul ultimilor 20 de ani. Aurul și-a pierdut atunci atractivitatea, iar prețul a fost afectat de supraofertă, după ce băncile centrale și-au vândut rezervele de aur pentru a-și diversifica portofoliile.